**Informatīvais ziņojums**

**“Par rekomendācijām Latvijas dalībai starptautiskajā izstādē “Astana Expo 2017””**

1. **Situācijas apraksts**

No 2017. gada 10. jūnija līdz 10. septembrim Kazahstānas galvaspilsētā Astanā notiks starptautiskā izstāde “Astana Expo 2017”.

2015. gada 11. augusta Ministru kabineta sēdē (prot. Nr. 38 50.§) Ministru kabinets, izskatot informatīvo ziņojumu par Latvijas dalību izstādē, pieņēma lēmumu par Latvijas nepiedalīšanos starptautiskajā izstādē “EXPO 2017”. Vienlaikus Latvijas Tirdzniecības un rūpniecības kamera (turpmāk – LTRK) un Latvijas Darba devēju konfederācija izteica viedokli, ka labprāt izskatītu iespēju pārstāvēt Latviju šajā izstādē. Lai varētu noslēgt minēto līgumu par dalību izstādē, tās organizatori vēlējās saņemt no Latvijas atbildīgās institūcijas rakstisku apliecinājumu (oficiālu vēstuli), ka attiecīgā Latvijas uzņēmējus pārstāvošā organizācija ir atbalstīta no atbildīgās institūcijas puses piedalīties izstādē un pārstāvēt Latviju (bez valsts pārvaldes uzdevuma deleģēšanas). Tāpēc Ministru kabinets 2015. gada 1. decembra sēdē (prot. Nr.64 46.§) izteica atbalstu LTRK kā Latvijas uzņēmēju pārstāvniecības organizētājai starptautiskajā izstādē “EXPO 2017”. Vienlaikus valdība lēma, ka nesniedz LTRK jebkāda veida pilnvarojumu vai deleģējumu darboties tās vārdā vai slēgt tās vārdā līgumus, kā arī norobežojas no jebkādas finansiālas vai citādas atbildības par LTRK veiktajām darbībām.

 Iepazīstoties ar LTRK izstrādāto “EXPO 2017” Latvijas stenda pasākumu koncepciju, tika secināts, ka tā atbilst kapitālsabiedrību stratēģiskajiem mērķiem un šī gada 9. maijā Latvijas Ostu, tranzīta un loģistikas padome pieņēma lēmumu: “Aicināt Ministru kabinetu pārskatīt 2015. gada 1. decembra lēmumu un aktīvi iesaistīties Latvijas dalības nodrošināšanā starptautiskajā izstādē “EXPO 2017””.

Saskaņā ar LTRK sniegto informāciju, notiek darbs pie pasākuma organizēšanas – ir izstrādāta pasākuma dalības koncepcija, visaptveroša pasākuma programma, detalizēts dalības budžets, kā arī sagatavoti stenda vizuālie risinājumi.

* Latvijas stenda konceptuālais nosaukums – Tikšanās vieta Latvija – enerģija ir mūsu dabā (*Meeting point Latvia – Energy is in our nature*). Ar šo nosaukumu tiek akcentētas Latvijas ģeogrāfiskā novietojuma priekšrocības un iespējas radīt pievienoto vērtību, ko sniedz Latvijas uzņēmumi un augsta līmeņa eksperti dažādās nozarēs. Konceptuālā risinājuma pamatā ir “EXPO 2017” pamattēmas nostādnes, kas tiek balstītas uz nākotnes enerģijas risinājumiem.
* Koncepcijas realizācija – izstrādāta visaptveroša pasākuma programma, kurā paredzēta iespēja veidot vairākas tematiskās nedēļas, tādas kā, piemēram, enerģētikas, tranzīta, energoefektivitātes, izglītības, kokapstrādes un metālapstrādes, kā arī citas, attiecīgi apzinot minēto nozaru uzņēmumu ieinteresētību mērķa tirgū. Šādā veidā pirmo reizi valsts dalības Expo vēsturē tiks dota iespēja sevi prezentēt tieši uzņēmumiem.
* Vizuālie risinājumi un budžets – lai realizētu izstrādāto koncepciju ir sagatavotas stenda vizualizācijas, kas pielāgotas Latvijas stenda izvietojumam paviljonā, kā arī izstrādāts detalizēts dalības budžets.

Paralēli organizatoriskajiem darbiem, noris aktīva komunikācija ar Kazahstānas pārstāvjiem, un pēc “EXPO 2017” nolikuma prasībām par oficiālo Latvijas stenda komisāru LTRK ir nominējusi tās valdes priekšsēdētāju Jāni Endziņu.

Valdības rīcības plāns Deklarācijas par Māra Kučinska vadītā Ministru kabineta iecerēto darbību īstenošanai kā vienu no pasākumiem tautsaimniecības stiprināšanai paredz rietumu un austrumu izcelsmes kravu piesaisti Latvijas tranzīta koridoram. Transporta un loģistikas nozarei ir ļoti svarīga nozīme Latvijas tautsaimniecībā, jo tā nodrošina 10% iekšzemes kopprodukta. 4% no iekšzemes kopprodukta un ceturto daļu no visa pakalpojumu eksporta veido tieši tranzīta pakalpojumi. Lai saskaņā ar Valdības rīcības plānu īstenotu transporta nozares intereses, Satiksmes ministrija pēdējos gados mērķtiecīgi strādā ar Ķīnu un Kazahstānu, lai diversificētu kravu plūsmas, pārorientētu tirgus segmentus un sekmīgi iekļautos Eirāzijas sauszemes pārvadājumos un nostiprinātu Latviju kā svarīgu piegāžu ķēžu elementu starp Eiropu un Āziju. Latvija līdzšinējā darbībā ir veiksmīgi sadarbojusies ar Kazahstānu, attīstot konteinervilcienu Baltika-Transit, kā arī uz tā bāzes izveidojot Ziemeļu distribūcijas tīklu NATO vajadzībām kravu piegādēm uz un no Afganistānas. Arī nākotnē raugoties gan divpusējā sadarbībā, gan Ķīnas preču tranzīta piesaistē, Kazahstāna ieņems vienu no noteicošām lomām. Kazahstāna jau patlaban ir galvenais Latvijas sadarbības partneris tirdzniecībā Centrālāzijas reģionā.

Ņemot vērā Centrālāzijas valstu kultūras specifiku, Kazahstānai “Expo Astana 2017” organizēšana ir visaugstākās prioritātes jautājums, savukārt, valstu dalība tajā – cieņas, goda, kā arī ekonomisko attiecību stiprināšanas apliecinājums.

Satiksmes ministrija, izvērtējot pasākuma nozīmīgumu un LTRK iesniegto programmu, uzskata par lietderīgu Ministru kabinetam atbalstīt valsts oficiālās delegācijas dalību LTRK organizētajos pasākumos, lai tādējādi apliecinātu cieņu Kazahstānas valdībai un veicinātu ekonomisko attiecību nostiprināšanos.

1. **Rekomendētā rīcība**

Pamatojoties uz iepriekšminēto, Satiksmes ministrija ierosina Ministru kabinetam:

1. Aicināt Latvijas Tirdzniecības un rūpniecības kameru turpināt iesāktos organizatoriskos pasākumus Latvijas uzņēmēju dalības izstādē “Astana Expo 2017” , kas no 2017. gada 10. jūnija līdz 10. septembrim norisināsies Astanā, Kazahstānā, nodrošināšanai.
2. Atbalstīt valsts oficiālās delegācijas dalību Latvijas Tirdzniecības un rūpniecības kameras izstādes “Astana Expo 2017” ietvaros organizētajos pasākumos.
3. Aicināt nozaru ministrijas uzrunāt to pārziņā esošās kapitālsabiedrības, ostu pārvaldes un pašvaldības izvērtēt iespēju piedalīties izstādes “Astana Expo 2017” ietvaros organizētajos marketinga pasākumos.

Satiksmes ministra vietā

zemkopības ministrs J.Dūklavs

Vizē: Valsts sekretāra vietā

valsts sekretāra vietniece Dž.Innusa

13.07.2016. 11:47

744

E.Luca-Ratfeldere

Tālr. 67028251

E-pasts: elina.luca-ratfeldere@sam.gov.lv